Versuim om masker te dra nié ’n misdryf – kennersArgieffoto ter illustrasie (Foto: Unsplash) Die regulasies gedurende vlak 4 van die koronavirus-afsonderingstydperk bepaal dat dit verpligtend is om ’n gesigmasker te dra wanneer jy in ŉ openbare plek is. Regskenners verduidelik dat jy egter nie beboet of in hegtenis geneem kan word indien jy nie ’n masker in die openbaar dra nie. Jy mag wel toegang tot ’n openbare ruimte soos ’n winkel, park of bank geweier word. Die prokureur Oelof de Meyer het aan Maroela Media verduidelik dat artikel 5 van die afsonderingsregulasies bepaal dat maskers ten alle tye in die openbaar gedra moet word. Volgens De Meyer maak artikel 14 en 31 van dié regulasies, waarin strafbepalings uiteengesit word, egter geen melding van artikel 5 nie. Daar is dus geen straf uiteengesit vir ’n individu wat versuim om ’n masker in die openbaar te dra nie. “Die legaliteitsbeginsel vereis dat indien die staat ’n misdryf wil skep, die staat dit duidelik as ’n misdryf moet uiteensit en ’n straf daaraan koppel,” verduidelik die prokureur Carel Taute op sy beurt. Volgens Taute is die dra van ’n masker in die publiek dus ’n regulasie, maar die oortreding daarvan nié ’n misdryf nie. Die oortree van regulasies soos die klokreël, die verbod op die verkoop van alkohol en tabakprodukte, die vervoer van alkohol, onwettige besettings, asook die verbod op reis tussen provinsies of metro’s, is wel ’n misdryf wat gestraf kan word, verduidelik hy. Die moontlikheid bestaan egter om die geldigheid daarvan in ŉ hof te bevraagteken. Die prokureur André Grobler verduidelik dat sou ’n persoon in hegtenis geneem word vir die versuim om ’n masker in die openbaar te dra, die aanklagte teen die persoon summier teruggetrek moet word. Geen vervolging mag plaasvind nie. Argieffoto ter illustrasie (Foto: Unsplash) Waarom dan maskers dra? Grobler meen dat hoewel jy nie gestraf sal word indien jy nie ’n masker dra nie, die regulasies ingestel is ter wille van die veiligheid van Suid-Afrikaners. “Jy het ’n verantwoordelikheid om jouself en ander te beskerm. Dít is waarom mense maskers in die openbaar moet dra.” Wat geld as ’n openbare ruimte? Bogenoemde kenners verduidelik dat enige ruimte buite jou huis as ’n openbare ruimte geld. Dit sluit winkels, banke, parke en strate in. Die regulasies bepaal dus dat Suid-Afrikaners ook maskers moet dra wanneer hulle in ’n straat gaan draf of stap. “’n Straat is ’n openbare plek waartoe die algemene publiek toegang het,” verduidelik Grobler. Volgens Taute geld jou motor nie as openbare ruimte nie. Jy as eienaar van die voertuig bepaal wie toegang daartoe het. Hy glo dit sal dus nie ’n probleem wees vir motoriste om sonder ’n masker te bestuur nie. Maroela Media het vroeër berig die regulasies bepaal dat maskers van lap gemaak kan word of enige huishoudelike item (soos ŉ serp) wees wat jou neus en mond bedek. Wil jy op hoogte bly van alle nuus oor Covid-19 op Maroela Media? Klik hier om in te teken op ŉ daaglikse nuusbrief.